Predkladacia správa

 
Vláda Slovenskej republiky dňa 29. novembra  prijala uznesenie číslo 1116/2001 a bodom B.13  uznesenia    uložila ministrovi hospodárstva  a guvernérovi Národnej banky Slovenska mesačne predkladať na rokovanie vlády Slovenskej republiky informáciu o vývoji zahraničného obchodu a bežného účtu platobnej bilancie. Po zohľadnení časových oneskorení štatistických údajov pre hodnotenie bežného účtu platobnej bilancie bola prvý krát predložená informácia zameraná na vývoj zahraničného obchodu za obdobie január až november 2001 a bežného účtu platobnej bilancie za obdobie január až október 2001 a vláda Slovenskej republiku ju vzala na vedomie dňa 23. januára 2002. 

Predkladaný materiál nadväzuje na horeuvedenú informáciu a poskytuje informáciu o aktuálnom  vývoji zahraničného obchodu z pohľadu komoditného a teritoriálneho za obdobie január až december 2001 a vývoji bežného účtu za obdobie január až november 2001.

 Uznesenie vlády SR č. 1116 formulovalo aj úlohu  B.14, ktorou je uložené ministrovi hospodárstva v spolupráci s ministerkou financií a guvernérom Národnej banky Slovenska predložiť na rokovanie vlády správu o výsledkoch zahraničného obchodu za rok 2001 vrátane vyhodnotenia Komplexného programu podpory exportu (do 28. februára 2002). Uvedený materiál bude obsahovať analýzu vývoja zahraničného obchodu za rok 2001, ako aj návrhy na riešenie problému deficitnosti. 

	Materiál je na rokovanie vlády Slovenskej republiky predkladaný spoločne s Národnou bankou Slovenska, má informatívny charakter, a preto nebol predmetom medzirezortného pripomienkového konania. Materiál nemá finančný, ekonomický, environmentálny vplyv, ani vplyv na zamestnanosť.